Andy Richter

Paul Andrew ”Andy” Richter (s. 28. lokakuuta 1966 Grand Rapids, Michigan, Yhdysvallat) on yhdysvaltalainen televisiojuontaja. Hän toimi "Late Night with Conan O’Brien" -ohjelman apulaisjuontajana vuosina 1993–2000. "Late Nightin" jälkeen Richter on tehnyt muutamia televisio.ohjelmia ja vierailuja eri televisiosarjoissa. Hän oli mukana O’Brienin rinnalla myös "Tonight Show with Conan O’Brienissa" kesäkuusta 2009 tammikuuhun 2010 ja marraskuusta 2010 alkaen "Conan"-sarjassa.
Elämäkerta.
Richter syntyi Grand Rapidsissa Michiganissa, mutta hän vietti lapsuutensa Yorkvillessä Illinois’ssa. Hän on perheensä neljästä lapsesta toinen. Richterin ollessa neljävuotias hänen vanhempansa erosivat. Hänen isänsä, nykyisin eläkkeellä oleva Laurence R. Richter, opetti yli 32 vuotta venäjän kieltä Indianan yliopistossa. Richterin äiti Glenda Swanson toimi suunnittelijana. Richter opiskeli Illinois’n yliopistossa, minkä jälkeen hän muutti Chicagoon ja opiskeli Columbia Collegessa elokuva-alaa. Richter esiintyi useissa Chicagon improvisaatiokerhoissa ennen kuin hänet palkattiin "Late Night with Conan O’Brieniin".
Richter on ollut naimisissa näyttelijä-käsikirjoittaja Sarah Thyren kanssa 11. elokuuta 1999 lähtien.
Televisioura.
Richter tuli Yhdysvalloissa tunnetuksi lähinnä ”sidekickinä” "Late Night with Conan O’Brienissa", jossa Richter työskenteli aina ensimmäisestä jaksosta lähtien vuodesta 1993 vuoteen 2000 asti. Tämän jälkeen Richter teki ensimmäisen oman ohjelmansa "Andy Richter Controls the Universen", joka saavutti kriitikoiden keskuudessa jonkinlaista menestystä, mutta yleisö ei ottanut ohjelmaa omakseen. FOX esitti sarjaa 19 jaksoa vuosina 2002–2003.
Tämän jälkeen Richter teki FOX-kanavalle tilannekomediasarjaa "Viitoset" ("Quintuplets"), joka kertoi viisilapsisesta perheestä, jonka isää, Bob Chasea Andy Richter esitti. Tämäkin sarja sai huonon vastaanoton ja se jäi vain 22 jakson pituiseksi. Richter piti muutaman vuoden tauon televisio-ohjelmista ja vuonna 2007 hänen uusin ohjelmansa "Andy Barker, P.I." alkoi. Tällä kertaa Richter sai apua vanhalta työtoveriltaan Conan O’Brienilta. Sarja ei menestynyt ja NBC lopetti sarjan vain kuuden jakson jälkeen.
Conan O’Brienin rinnalla.
Helmikuussa 2009 televisioyhtiö NBC ilmoitti, että Richteristä tulee kuuluttaja ja sketsinäyttelijä The Tonight Show’hun Conan O’Brienin aloittaessa ohjelman juontajana kesäkuussa 2009. O’Brienin ja NBC:n välinen riita The Tonight Show’n esitysajasta tammikuussa 2010 johti O’Brienin eroon ja näin myös Richter menetti työpaikkansa. Viimeinen "Tonight Show with Conan O’Brienin" jakso esitettiin 22. tammikuuta 2010.
The Tonight Show’n loppumisen jälkeen O’Brien lähti 30 kaupunkia Yhdysvalloissa ja Kanadassa kattaneelle huumorikiertueelle yhdessä Richterin ja Tonight Show -bändinsä kanssa huhtikuussa 2010. Richter jatkoi Conan O’Brienin ”sidekickinä” tämän uudessa Conan-talkshow’ssa, joka alkoi TBS-kanavalla 8. marraskuuta 2010.
Richter ei ole saavuttanut samanlaista julkisuutta kuin esimerkiksi hänen entinen työtoverinsa Conan O’Brien. Late Nightista lähtönsä jälkeen Richterin televisioon tekemät työt ovat olleet kaikki korkeintaan yhden tuotantokauden pituisia.
Muita esiintymisiä.
Ohjelmiensa välissä Richter on vieraillut lukuisissa televisiosarjoissa kuten salapoliisisarja "Monkissa", jossa hän esitti Monkin ystävää. Hän on vieraillut myös sarjojen "Veljemme on nero", "Edessä uusi elämä" ja "Sukuvika" jaksoissa.